Ilmainen ehkäisy on vähentänyt huomattavasti teiniabortteja – Tampere laajensi, Pirkkala harkitsee

Erityisesti alle 20-vuotiaille tehtyjen raskaudenkeskeytysten määrä on vähentynyt viime vuosina merkittävästi. Esimerkiksi kuntien tarjoama ilmainen ehkäisy vaikuttaa vähenemiseen. Terveyden ja hyvinvoinnin laitoksen (THL) mukaan teineille tehdyt raskaudenkeskeytykset vähenivät viime vuonna noin 16 prosenttia edelliseen vuoteen verrattuna. THL:n erikoissuunnittelija Anna Heino sanoo laitoksen tiedotteessa, että nuorten raskaudenkeskeytysten määrän väheneminen on monen asian summa. – Viime vuosina kunnat ovat yhä enemmän heränneet tarjoamaan nuorille ilmaista ehkäisyä. Samalla myös netti on helpottanut nuorten tiedonhakua, Heino sanoo. Eniten keskeytyksiä tehtiin yhä 20–24-vuotiaille, mutta keskeytysten määrä on viime vuosina laskenut myös tässä ikäryhmässä. Viime vuonna määrä oli alimmillaan kolmeen vuosikymmeneen ja kymmenen prosenttia pienempi kuin vuonna 2017. Pirkanmaalla pienimmät luvut Pienimmät keskeytysluvut olivat Pirkanmaan ja Kainuun sairaanhoitopiirien alueilla. Näissä luvuissa ovat mukana 15–49-vuotiaille naisille tehdyt keskeytykset. 2018 tehtiin noin 8 600 eli 7,6 keskeytystä tuhatta hedelmällisyysikäistä naista kohti. Keskeytysten kokonaismäärä ja väestöön suhteutettu määrä oli matalin vuoden 1970 raskaudenkeskeytyksiä koskevan lainsäädännön voimaantulon jälkeen. Pirkkala harkitsee Pirkanmaalla esimerkiksi Tampere laajensi helmikuun alusta entisestään ilmaista ehkäisyä. Aiempaa kattavampaan maksuttomaan raskauden ehkäisyyn ovat oikeutettuja kaikki alle 20-vuotiaat tamperelaiset ja orivesiläiset nuoret sekä alle 20-vuotiaat ulkokuntalaiset toisen asteen opiskelijat. Pirkkalan hyvinvointilautakunta saa keskiviikkona kokouksessaan kuulla, mitä tarkoittaisi ilmaisen ehkäisyn tarjoaminen alle 25-vuotiaille. Kunnanhallitus lähetti asiasta saadun valtuustoaloitteen lautakunnan valmisteluun. Lautakunnalle ehdotetaan, että se hyväksyisi kunnanhallitukselle vastauksen, jossa esitetään asian valmistelun jatkamista talousarvion 2020 valmistelun yhteydessä. Pirkkalan lähikunnista nuorille tarkoitettu maksuton ehkäisy on käytössä Tampereen lisäksi esimerkiksi Kangasalalla, Ylöjärvellä, Hämeenkyrössä ja Sastamalassa. Kuntien ikärajaukset ja toimintamallit maksuttoman ehkäisyn toteuttamisessa vaihtelevat.